《潘别驾寄牡丹歌次韵》
宋代·汪莘

别驾寄我新时章，赏花须赏花中王。
我诵此诗欲大叫，山川灵气未始亡。
忆昔少年健如虎，两脚不住寻奇芳。
何曾着眼看桃李，天台洞口呼刘郎。
痴儿騃女意自得，不肯随我超凡常。
嵩山洛浦忽入梦，秦人汉士俱堂堂。
仰天大笑不复道，朱宫紫府森开张。
是时青春二三月，姚家一树真黄裳。
其余牛家魏家种，千红万碧罗新妆。
论花固是花中杰，论人亦是人中祥。
不觉我醉花亦醉，不觉花香入亦香。
气高已压玉笥缀，骨硬肯羡金钗行。
授我以元君之云篆，沃我以王母又霞觞。
当时跳出生死窟，自此踏倒名利场。
怀洞庭兮悲潇湘，吟清风兮咏沧浪。
仙人击节相属儿，贱子起舞尤颠狂。
历聘二十八列宿，遍谒三千六上皇。
东风未断薰风起，江北吹落江南藏。
天葩何年到此土，形貌虽减神犹昌。
濂溪先生夸富贵，东坡老子怜忠良。
不如煎酥煮面吃，大胜三碗搜枯肠。

作者简介：汪莘（1155～1227）南宋诗人。字叔耕，号柳塘，休宁（今属安徽）人，布衣。隐居黄山，研究《周易》，旁及释、老。宋宁宗嘉定年间，他曾三次上书朝廷，陈述天变、人事、民穷、吏污等弊病，以及行师布阵的方法，没有得到答复。徐谊知建康时，想把他作为遁世隐士向朝廷荐举，但未能成功。晚年筑室柳溪，自号方壶居士，与朱熹友善。

作品有《方壶存稿》 9卷，有明汪璨等刻本；又有《方壶集》4卷，有清雍正九年(1731)刻本。